A BIZOTTSÁG 1620/95/EK RENDELETE
(1995. július 4.)
a 2075/92/EGK tanácsi rendeletnek a dohánykutatási és tájékoztatási Közösségi Alap tekintetében való alkalmazására vonatkozó részletes szabályok megállapításáról szóló 2427/93/EGK rendelet módosításáról
AZ EURÓPAI KÖZÖSSÉGEK BIZOTTSÁGA,
tekintettel az Európai Közösséget létrehozó szerződésre,
tekintettel a legutóbb az 1995. március 27-i 711/95/EK rendelettel1 módosított, a nyersdohány piacának közös szervezéséről szóló, 1992 június 30-i 2075/92/EGK tanácsi rendeletre2 és különösen annak 13. cikke (3) bekezdésére,
mivel a legutóbb a 2678/94/EK rendelettel3 módosított 2427/93/EGK bizottsági rendelet4 megállapítja a 2075/92/EGK rendelet alkalmazásának részletes szabályait a dohánykutatási és tájékoztatási Közösségi Alap tekintetében; mivel a tapasztalat szerint a módosított 2427/93/EGK rendeletben megállapított számviteli rendelkezések alkalmazása a túlfizetés és a be nem gyűjtött jövedelem összegeinek a költségek sorában történő elszámolását vonja maga után nemzeti szinten; mivel ez az eljárás a tagállamok számára bevallási problémákat teremt; mivel ezt a rendszert megfelelően módosítani szükséges;
mivel a számviteli gyakorlat említett módosítása nem sérti a címzettek jogait;
mivel az e rendeletben előírt intézkedések összhangban vannak a Nyersdohánypiaci Irányítóbizottság véleményével,
ELFOGADTA EZT A RENDELETET:
1. cikk
A 2427/93/EGK rendelet 10. cikkének (2) bekezdése helyébe a következő szöveg lép:
"(2) A nyersdohányra vonatkozó jövedelemtámogatási rendszer alkalmazása részletes szabályainak megállapításáról szóló, 1992 december 1-jei 3478/92/EGK bizottsági rendelet értelmében az (1) bekezdésben említett módon visszatartandó összeget a kifizetés pillanatában kell levonni a termelőknek nyújtott jövedelemtámogatás összegéből, illetve a tagállamok által a feldolgozók részére megtérítendő összegből.
A jövedelemtámogatás levonás után fennmaradó összegét a tagállamok az Európai Mezőgazdasági Orientációs és Garanciaalap (EMOGA) Garanciarészlege költségeként vallják be.
2. cikk
Ez a rendelet az Európai Közösségek Hivatalos Lapjában való kihirdetését követő hetedik napon lép hatályba.
A 10. cikk (2) bekezdésében meghatározott könyvelési módszert az 1994. évi betakarítással kapcsolatos valamennyi jövedelemtámogatásra kell alkalmazni.
Ez a rendelet teljes egészében kötelező és közvetlenül alkalmazandó valamennyi tagállamban.
Kelt Brüsszelben, 1995. július 4-én.